Document ID: 32012R0813

A BIZOTTSÁG 813/2012/EU VÉGREHAJTÁSI RENDELETE
(2012. szeptember 12.)
az Előcsatlakozási Támogatási Eszköz (IPA) létrehozásáról szóló 1085/2006/EK tanácsi rendelet végrehajtásáról szóló 718/2007/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Előcsatlakozási Támogatási Eszköz (IPA) létrehozásáról szóló, 2006. július 17-i 1085/2006/EK tanácsi rendeletre (1) (a továbbiakban: IPA-rendelet) és különösen annak 3. cikke (3) bekezdésére,
mivel:
(1)
Az Előcsatlakozási Támogatási Eszköz (IPA) létrehozásáról szóló 1085/2006/EK tanácsi rendelet végrehajtásáról szóló, 2007. július 12-i 718/2007/EK bizottsági rendelet (2) megállapítja az IPA-rendelet végrehajtásának részletes szabályait.
(2)
A 718/2007/EK rendelet az 1292/2011/EU bizottsági végrehajtási rendelettel (3) módosult, többek között a célból, hogy a Bizottság nagyobb összegű előfinanszírozást folyósítson a humánerőforrás-fejlesztési és vidékfejlesztési alkotóelemből részesülő országok számára.
(3)
Noha az 1292/2011/EU végrehajtási rendeletnek az volt a szándéka, hogy kiigazítsa a regionális fejlesztési, humánerőforrás-fejlesztési és vidékfejlesztési alkotóelemek különös előfinanszírozási szabályait, a 718/2007/EK rendelet 160. cikke (3) bekezdésének módosításakor szövegezési hiba történt. Ezt a hibát ki kell javítani.
(4)
A szövegezési hiba kijavításán túl ki kell igazítani a regionális fejlesztési, humánerőforrás-fejlesztési és vidékfejlesztési alkotóelemek különös előfinanszírozási szabályait a 718/2007/EK rendelet 160. cikkének (3) bekezdésében szereplő, a 42. cikkének (1) bekezdésére történő feleslegessé vált utalás eltávolításával.
(5)
Az e rendeletben megállapított rendelkezések összhangban állnak az IPA-bizottság véleményével,
ELFOGADTA EZT A RENDELETET:
1. cikk
A 718/2007/EK rendelet 160. cikkének (3) bekezdése helyébe a következő szöveg lép:
„(3) A 42. cikk rendelkezései mellett, az előfinanszírozási kifizetések a legutóbbi három év során az érintett programra vonatkozó uniós hozzájárulás 30 %-át tehetik ki. Amennyiben szükséges, és a költségvetési kötelezettségvállalás rendelkezésre állását figyelembe véve, az előfinanszírozás történhet két részletben.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. szeptember 12-én.

Labels: 15
19